Na temelju članka 132. Zakona o gradnji („Narodne novine“, broj 153/13, 20/17, 39/19 i 125/19) i članka 30. Statuta Grada Omiša („Službeni glasnik Grada Omiša“, broj4/09, 9/10, 2/13, 10/13, 1/18, 8/18 i 2/21), Gradsko vijeće Grada Omiša, po prethodno pribavljenom mišljenju Turističke zajednice Grada Omiša, na \_\_\_\_\_\_\_\_\_\_ sjednici održanoj \_\_\_\_\_ 2023. godine, donijelo je

**O D L U K U**

**o privremenoj zabrani izvođenja građevinskih radova na**

**području Grada Omiša za 2024. godinu**

**I UVODNE ODREDBE**

Članak 1.

 Ovom Odlukom određuje se privremena zabrana izvođenja radova na području Grada Omiša (u daljnjem tekstu: Grad), vrste građevina, odnosno radova na koje se zabrana odnosi, područja zabrane, razdoblje kalendarske godine i vrijeme u kojem se ne mogu izvoditi radovi, iznimke zbog kojih se u pojedinim slučajevima mogu izvoditi radovi te nadzor.

**II VRSTE GRAĐEVINSKIH RADOVA ČIJE SE IZVOĐENJE PRIVREMENO ZABRANJUJE**

Članak 2.

 Privremeno se zabranjuje izvođenje zemljanih radova i radova na izgradnji konstrukcije stambenih, stambeno poslovnih i poslovnih građevina.

**III PODRUČJA, RAZDOBLJE KALENDARSKE GODINE I VRIJEME PRIVREMENE ZABRANE IZVOĐENJA GRAĐEVINSKIH RADOVA**

Članak 3.

 Na području Grada Omiša zabranjuje se izvođenje radova iz članka 2. ove Odluke u razdoblju od 1. lipnja do 1. listopada 2024. godine, od 0,00 do 24,00 sata, na cijeloj površini “Starog grada” (površina određena Odlukom o komunalnom redu Grada Omiša, „Službeni glasnik Grada Omiša“, broj7/19, 1/20 i 12/22).

 Na području Grada Omiša zabranjuje se izvođenje radova iz članka 2. ove Odluke u razdoblju od

 od 15. lipnja do 01. listopada 2024. godine, od 0,00 do 24,00 sata:

- za naselja u priobalnom dijelu Grada Omiša: naselja Omiš, Čelina, Lokva Rogoznica, Marušići, Mimice, Pisak i Stanići ispod Jadranske magistrale (Državna cesta – D8) na cijeloj površini;

- za naselja u priobalnom dijelu Grada Omiša: naselja Omiš, Čelina, Lokva Rogoznica, Marušići, Mimice, Pisak i Stanići iznad Jadranske magistrale (Državna cesta – D8) - unutar prostora u radijusu od 100 m od objekta registriranog za obavljanje turističke djelatnosti;

- za ostala naselja Grada Omiša: - naselja Borak, Blato na Cetini, Čišla, Donji Dolac, Dubrava, Gata, Gornji Dolac, Kostanje, Kučiće, Naklice, Nova Sela, Ostrvica, Podašpilje, Podgrađe, Putišići, Seoca, Slime, Smolonje, Srijane, Svinišće, Trnbusi, Tugare, Zakučac, Zvečanje - unutar prostora u radijusu od 100 m od objekta registriranog za obavljanje turističke djelatnosti.

**IV IZUZECI OD PRIVREMENE ZABRANE IZVOĐENJA GRAĐEVINSKIH RADOVA**

Članak 4.

 Odredbe članka 2. i 3. ove Odluke ne odnose se na:

1. građevine, odnosno radove za čije je građenje, odnosno izvođenje utvrđen interes Republike Hrvatske;
2. uklanjanje građevina na temelju rješenja građevinske inspekcije ili odluke drugog tijela državne vlasti;
3. građenje građevina, odnosno izvođenje radova u godini u kojoj je odluka stupila na snagu.

**V NADZOR NAD PROVEDBOM ODLUKE**

Članak 5.

 Nadzor nad provedbom ove Odluke obavlja Odsjek za upravljanje javnim površinama i redarstvo Grada.

 U obavljanju nadzora komunalni redari postupaju po odgovarajućim odredbama Zakona o građevinskoj inspekciji (“Narodne novine”, broj 153/13) i Naputka o novčanim kaznama koje izriču komunalni redari (“Narodne novine”, broj 23/18).

**VI ZAVRŠNE ODREDBE**

Članak 6.

Na dan stupanja na snagu ove Odluke prestaje važiti Odluka o privremenoj zabrani izvođenja građevinskih radovana području Grada Omiša („Službeni glasnik Grada Omiša“, broj 11a/22).

Članak 7.

 Ova Odluka stupa na snagu osmog dana od dana objave u Službenom glasniku Grada Omiša.

 REPUBLIKA HRVATSK A

 SPLITSKO DALMATINSKA ŽUPANIJA

 GRAD OMIŠ

 Gradsko vijeće

KLASA: 363-01/23-01/508

URBROJ: 2181-7-05-01/1-23-01

Omiš, 07. studenoga 2023.

PREDSJEDNIK

 GRADSKOG VIJEĆA

 Zvonko Močić, dr.med.